
 Martfű Város Polgármesterétől
Előterjesztés

az egészségügyi ügyeleti rendszer működéséről
A Martfűn működő összevont háziorvosi ügyeleti rendszert 2004-ben a Képviselő-testület átalakította oly módon, hogy a feladatellátást átadta a ma EMERGENCY SERVICE  Kft. néven működő cégnek. A sürgősségi betegellátást tiszaföldvári telephellyel szervezte meg a szolgáltató.

Formai változást jelentett, amikor a Kunszentmártoni Kistérség települései közbeszerzési eljárás keretében kötöttek szerződést az EMERGENCY SERVICE Kft-vel, mely szerződéshez térségen kívüli településként kapcsolódott Martfű is.

A korábbi Képviselő-testület fontos feladatának tartotta a sürgősségi betegellátás napirenden tartását, helyben történő megszervezését, melynek szükségességét támasztotta alá az a tény, hogy a szomszédos Kengyel település jelezte, hogy számára kedvezőbb lenne a Martfűről történő betegellátás. 
2008. október 3-án a Kunszentmártoni Kistérség Többcélú Társulása társulási határozattal elfogadta Cibakháza belépését a központi ügyeleti rendszerbe, valamint azt, hogy a kistérségi feladatellátásba belép Kengyel település, és Martfűn új telephely jön létre.

A martfűi telephelyen a hét minden napján 16 órától 8 óráig, hétvégén és munkaszüneti napokon 8 órától 8 óráig 1 fő orvos és 1 fő gépkocsivezető van szolgálatban, ami azt is jelenti, hogy a rendelőben ambuláns ellátás csak kivételesen lehet, a betegek sürgősségi kezelése elsősorban kiszállással a lakáson történik. 
A martfűi telephely működéséhez térítésmentesen biztosítjuk a rendelőt, melynek költsége évente 944.782.-Ft, és havi 565.920.-Ft díjat fizetünk az EMERGENCY SERVICE Kft-nek.
A havi díjon túlmenően a Kunszentmártoni Kistérségi Társulással kötött megállapodás alapján 2011. évben 3.378.076.-Ft hozzájárulást fizetett az önkormányzat az ügyeleti ellátásért. 
Ez év elején az ügyeleti ellátást biztosító EMERGENCY SERVICE Kft. vezetői megkerestek minket a működéssel kapcsolatos problémákat jelezve, melyet írásban is megtettek. 

Előterjesztésemhez mellékelem az anomáliákat megfogalmazó levelet és az ellátás igénybevételét mutató kimutatást.

A martfűi ügyeleti telephely működését a lakosság megszokta, igényli, annak megszüntetése igen nagy elégedetlenséget váltana ki.

Az ügyeleti ellátásra vonatkozó jelenleg hatályos jogszabályok, nem teszik lehetővé, hogy az ügyeletet biztosító orvost mentőtiszttel váltsuk ki, így a jelenlegi ellátási forma fenntartása látszik indokoltnak. 

Az egészségügyi ellátás országos szintű átalakítása folyamatban van, melynek első lépése a szakellátás régióra szervezése volt.  A szervezeti átalakítás nagy valószínűséggel érinti majd a sürgősségi betegellátást és a mentőszolgálat működését is, mely változásokat a helyi feladatink megállapításánál figyelembe kell venni.

Tisztelt Képviselők !

Kérem előterjesztésem megvitatását és az alábbi határozati javaslat elfogadását:

………/2012.(II.09.) önkormányzati határozat


az egészségügyi ügyeleti rendszer működéséről.

Martfű Város Önkormányzatának Képviselő-testülete megtárgyalta az egészségügyi ügyeleti rendszer működéséről szóló előterjesztést.

A Képviselő-testület a jelenlegi, martfűi telephelyen működő ügyeleti ellátás fenntartását látja indokoltnak.

A sürgősségi betegellátás összehangolása és az esetleges változásokra történő időbeni felkészülés érdekében a Képviselő-testület indokoltnak tartja a Mentőszolgálat illetékeseivel való egyeztetést.

Határidő: 2012. március 31.

Felelős: dr. Kiss Edit polgármester

 
 és Dr. Despotov Svetozar alpolgármester

Erről értesülnek:

1./ Jász-Nagykun-Szolnok Megyei Kormányhivatal
2./ Valamennyi képviselő, Helyben

3./ EMERGENCY SERVICE Kft Budapest

Martfű, 2012. január 31. 

polgármester

